Papersnake/gushiwen huggingface dataset:
和唐人张为秋醉歌
李纲（宋代）

秋风愈凄紧，感此梁溪翁。烟水出砂石，风霜脱梧桐。

岁晏无与出，步屧携苍筇。俯视槛中菊，仰瞻峰顶松。

有酒聊自适，旋滴真珠红。长鲸吸百川，坐使玉樽空。

念古壮气激，怀家归兴浓。陶然不知醉，如堕烟雾中。

醉魂眇安往，梦渡江水东。髣髴生六翮，飘忽腾双龙。

醒来无所见，溪冷山重重。纱窗透残月，瓦枕来疏钟。

起视夜将阑，星河粲玲珑。乘风欲轻举，骨肉疑都融。

却思向来醉，岂离方寸地。长醉不用醒，萧然谢名利。
戴迪功挽词
楼钥（宋代）

犹记天街会，同为乳窦游。
姻家频会聚，亲意愈绸缪。
吉德宜多寿，奇痾竟不瘳。
无由见安道，汎雪怅回舟。
游日山
石公弼（宋代）

岚光咫尺见山扃，候得潮来一苇轻。惨惨晚堂看日色，森森古苇对江城。

风敲寒玉惊僧睡，岩落澌冰认雨声。不是平生曾到处，因缘今日此中行。
湘中纪行十首。斑竹岩
刘长卿（唐代）

苍梧在何处，斑竹自成林。点点留残泪，枝枝寄此心。

寒山响易满，秋水影偏深。欲觅樵人路，蒙笼不可寻。
谢刘潜夫寄示诗卷
赵立夫（宋代）

坑灰冷秦久，刀笔起汉旧。
典谟慨已远，赋颂纷相授。
调律起建安，沿流及元佑。
上下二千载，统脉如线溜。
渡江又百年，诸老凋丧后。
灵珠系谁握，绝唱不可复。
我行东南野，文星忽当昼。
云章发玄秘，天笔括宇宙。
风雷膏泽沛，金玉渊海富。
奋然蛟龙兴，绎若韶濩奏。
亟闻魑魅走，语夺江海秀。
想当落笔时，真宰森左右。
要为后世法，何止鸡林售。
早膺头角起，晚悟轩冕谬。
芳兰委萧艾，嘉植梗稂莠。
造物岂终啬，意者其奖就。
吾衰不能进，砚墨如仇冠。
大钟屹於前，缩手不敢扣。
辕缶何所知，管蠡祗自陋。
犹将策驽蹇，延首冀领袖。
已同南方游，何幸遇子厚。
侯妇叹三首 其二
薛季宣（宋代）

莫作侯家妇，鸤鸠理清瑟。几许白头人，同心绾同室。
姚江高风阁
楼钥（宋代）

不从文叔作三公，归著羊裘大泽中。
石濑钓台非故地，云山江水自高风。
烟迷宿草古遗恨，树拥危楼新奏功。
仙驭飘飖疑不远，翩然独鹤度寒空。
放船
杨万里（宋代）

岸岸人家住，门门面水开。
老翁扶杖立，稚子看船来。
一夜鸣春雨，诸滩涨绿醅。
顺流行自快，更著北风催。
驾幸朝天宫祭星之作
李昌祺（明代）

上帝萧台卫百灵，储皇拂曙醮群星。清都秘箓开云篆，白昼神雷掷火铃。

晓露未乾珠树湿，天风微动宝花零。叨恩久在南宫里，长从銮舆幸冶亭。
经檀道济故垒
刘禹锡（唐代）

万里长城坏，荒营野草秋。
秣陵多士女，犹唱白符鸠。
送珪老位普照
刘宰（宋代）

结屋缘崖地苦悭，嘉名犹记寿丘山。
万家不隔高人眼，日月东西见往还。
题陈鸿文先生蓑笠图 其一
翁同和（清代）

落木空山独往时，陶公遁迹已无诗。试看百首唐人句，岂是先生自寿诗。
草木杂咏五首 其三 橼
宋祁（宋代）

绀实纷累累，柔柯缓若若。叶以代新陈，花仍开续落。

味虽不常御，香能破酲恶。
湖上观萤
黎廷瑞（宋代）

依依起草际，煜煜点荷心。
应是地生火，得非天雨金。
神奇出臭腐，光怪发幽阴。
莫说太阳近，明蟾已不禁。
沁园春
李团湖（宋代）

六桂传家，三槐植庭，箕裘大儒。甚二郎意气，拟同棱契，一时庆甚。致主唐虞。百揆登庸，双亲未老，此乐人间还有无。那堪更、有棣华韡韡，听履亨衢。

朝来天上传呼。便写作、衣冠盛事图。有声容备乐，传宣锡劝，充庭牲饩，簇拥欢娱。整顿乾坤，巩安宗社，亦有臣功如此乎。中书考，愿年年此日，春满蓬壶。
过灵泉寺
姚合（唐代）

偶寻灵迹去，幽径入氲氛。转壑惊飞鸟，穿山踏乱云。

水从岩下落，溪向寺前分。释子游何处，空堂日渐曛。
痴绝和尚赞
释绍昙（宋代）

淳乎淳，没机心。
撮茎草作翳晴药，锻黄丹成红指金。
发汾阳怒骂伤人语恶，中曹源蛊毒刻骨冤深。
扫狐兔露苍鹰牙爪，咬猪狗添老虎精神。
是师真，非师真。
僧繇描不得，阁笔几沉吟。
答葛公绰
蔡襄（宋代）

山堂争似草堂清，俗事随人百种名。
赖有四窗春茗在，瓯中时看白云生。
翠微山居诗 其二十一
释冲邈（宋代）

霜飞峭壁夜猿惊，手把松枝叫月明。知有石龛僧入定，朝来不作断肠声。
坐久
陈昂（宋代）

一生既错料，万事遂飘零。
妻子动相谪，诗书竟不灵。
哀哀何处雁，脉脉隔溪萤。
坐久西风急，寒天尚未青。
贺岁次韵若虚秋官
李东阳（明代）

扑面尘多眼乱花，春来心事剧如麻。九衢路塞车马集，七贵门深云雾遮。

长怪仆夫遗刺字，每劳阍吏指邻家。长安旧俗年年在，又是晨鸡与暮鸦。
杂咏园中果子
陆游（宋代）

浆石榴随糕作节，蜡樱桃与酪同时。
两株偶向池边种，可喜今年坠折枝。
叹美人照镜
陈述（唐代）

插花枝共动，含笑靥俱生。衫分两处色，钏响一边声。

就中还妒影，恐夺可怜名。
吴正甫忽欲为僧以柬寄赋答
沈光文（清代）

常说为僧好，君今欲了缘。果然撇得下，祇便悟当前。

但使身无累，毋令世有权。释名余早定，不是爱虚圆。
游西山
郑刚中（宋代）

我来西江边，兀坐阅寒暑。
水外有佳处，欲往兴辄阻。
昨朝主人闲，联辔临洲渚。
开船入江云，绝渡不须橹。
杖策径登岩，骑从单可数。
松杉生好风，导我绿阴舞。
迎门野僧疏，对佛香炉古。
峻上百级栈，竹屋乱撑拄。
旁道得小径，窈窕通深坞。
石藓布青钱，岩泉迸飞乳。
幽兰隐高人，孤芳秀寒女。
树静忽啼猿，林密疑藏虎。
春半果如秋，空翠元无雨。
苍岩隔桃花，不可至其所。
但听叶间禽，似与秦人语。
不会武陵溪，端的在何许。
徘徊耸心骨，感欢就尊俎。
麴蘖驱我醉，岂复更尔汝。
一笑谐真欢，万事落尘士。
谓已脱囚拘，夭矫升洞府。
顾兹欢与适，天暂慰孤旅。
此身当有累，未是得轻举。
骊驹已载歌，兰棹倚前浦。
中流望林泉，隔岸闻箫鼓。
上马向此扃，山际玉钩吐。
葆清值雨二首
岳珂（宋代）

积雨将旬浃，都无一日表。
檐寒多雀噪，路滑少人行。
云气连山暗，霜威彻骨清。
更怜敧枕处，终夕听泉声。
长亭怨慢·偶过社园，花事垂尽，再和枝巢
夏孙桐（清代）

任遮断、漫天飞絮。暗淡韶光，落红庭户。雨横风狂，燕悽莺怨又红许。

花幡料理，还欲傍、危栏树。剩得几分春，偏对著、茫茫长此。

薄暮。看斜阳花外，历乱倦蜂无数。繁华换了，怎佳节、绿阴轻付。

听桥上、隐隐鹃声。问来日、芳丛谁主。但照眼荼蘼，离思牵萦金缕。
风雨寄张野人
刘敞（宋代）

天地初开泰，云雷未厌屯。泥深长闭户，谋拙苦忧贫。

狼籍千株雪，空亡一半春。仍愁三径里，草色断幽人。
送丁少府往唐上
李端（唐代）

因君灞陵别，故国一回看。共食田文饭，先之梅福官。

江风转日暮，山月满潮寒。不得同舟望，淹留岁月阑。
过秦楼
利登（宋代）

眉黛山分，索取靥合，郁郁夜堂初见。芙蓉寄隐，豆蔻传香，便许翠鬟偷剪。迎夜易羞，欲晨先怯，风流楚楚未惯。正流苏帐掩，绿玉屏深，红香自暖。

谁信道、媚月难留，惊云易散，从此三桥路远。巢燕春归，剪花词在，难寄红题一片。料想伊家，如今羞傍琴窗，慵题花院。但碧桃影下，应对流红自欢。
有怀
葛宜（清代）

别馆人高卧，终朝独自愁。大都征鸟下，只是白云留。

夜静寒花落，庭空芳草秋。此心尝百折，日夜水东流。
甘露滴乔松
佚名（宋代）

光阴迅速，叹世人朝朝，贪生无已。假若富过石崇，金玉堆积。谩已得业相随，镇日假瞒心昧己。阎王请也，从前罪业，待交谁替。争如早早修持，伴物外仙家，抛离凡世。默默湛寂，别有壶中天地。显森罗，月辉辉，观法界、神光一体。归去也，清风送朝上帝。
题仙娥驿
李日新（唐代）

商山食店大悠悠，陈鹖z2锣古ie头。

更有台中牛肉炙，尚盘数脔紫光球。
挽刘南溪
李潜（唐代）

今年人苦旱蝗饥，正需平糶无南溪。
今年江南梅不开，正恨南溪诗不来。
李悝不作虽堪伤，不过饥民雷转肠。
少陵不作世懔懔，乾坤万象无题品。
苍天苍天能令南溪迹成古，不信收得诗名和迹去。
吁嗟笏笔千丈强，风淡淡兮烟苍苍。
惜分飞（南浦舟中与江西帅漕酌别，夜后忽大雪）
范成大（宋代）

画戟锦车皆雅故。箫鼓留连客住。南浦春波暮。难忘罗袜生尘处。

明日船旗应不驻。且唱断肠新句。卷尽珠帘雨。雪花一夜随人去。
声声慢·六铢衣细
吴文英（宋代）

六铢衣细，一叶舟轻，黄芦堪笑浮槎。何处汀洲，云澜锦浪无涯。浮姿澹凝水色，艳真香、不染春华。笑归去，傍金波开户，翠屋为家。回施红妆青镜，与一川平绿，五月晴霞。?玉杯中，西风不到窗纱。端的旧莲深薏，料采菱、新曲羞夸。浮潋滟，对年年、人胜似花。
赠方太初三首
方回（元代）

秋崖元不死，梦寐想仪刑。
纵使长松倒，终殊众草零。
群儿夺朱紫，之子出蓝青。
可惜科场废，难徼笔砚灵。
次韵吴竹溪名俊民谢单景山名枢载酒
陈著（宋代）

杯盘移醉冠春园，酒散人归月在门。
何日喜还供笑语，酌君村酒侑齏盆。
送李子长往怀集取道谒张梧州 其二
陈献章（明代）

不闻端别驾，敬士如子长。问道苍梧下，登歌刺史堂。
溯潮二首
苏辙（宋代）

潮来海若一长呼，潮去萧条一吸余。
初见千艘委泥土，忽浮万斛溯空虚。
映山少避曾非久，借势前行却自如。
天地尚遭人意料，乘时使气定粗疏。
疋练萦回出海门，黄泥先变碧波浑。
初来似欲倾沧海，正满真能倒百源。
流枿飞腾竟何在，扁舟睥睨久仍存。
自惭不作山林计，来往终随万物奔。
明堂乐章。肃和
佚名（唐代）

象天御宇，乘时布政。严配申虔，宗禋展敬。

樽罍盈列，树羽交映。玉币通诚，祚隆皇圣。
题驿壁
查女（清代）

薄命飞花水上游，翠蛾双锁对沙鸥。塞垣草没三韩路，野戍风凄六月秋。

渤海频流思母泪，连山不断背乡愁。伤心漫谱琵琶怨，罗袖香消土满头。
六月来常阴不雨
赵南星（明代）

轻阴散暑无虚日，小雨牵愁每片时。
祇为云霓常斗战，坐令天地有乖离。
低飞石燕应旋落，数叫斑鸠亦自疑。
禾黍将秋犹未种，百年生计在东菑。
野菊
司马光（宋代）

野菊未尝种，秋花何处来。
羞随众草没，故犯早霜开。
寒蝶舞不去，夜蛩吟更哀。
幽人自移席，小摘泛清杯。
绍兴祭风师六首 其五 亚、终献。
郊庙朝会歌辞（宋代）

礼有三祀，仪物视帝。神临消摇，畴敢跛倚。重觞载申，百味孔旨。

神兮乐康，答我以祉。
送子尚如浙西
王十朋（宋代）

嗟我穷居海之角，人物素殊邹鲁俗。年虽及冠无交游，孤陋寡闻嗟独学。

闭门不出长太息，思得其人共磨琢。孙子往从西北来，头角轩轩真一鹗。

飘飘逸气凌云霄，凛凛高谈吐锋锷。文辞翰墨两奇绝，世上群儿徒碌碌。

我昔风期一相遇，欣然握手论心腹。衡茅三度枉车轩，书剑连年共灯烛。

论交自喜得房杜，言志端能效来郝。长篇短韵迭赓唱，明月清风共斟酌。

囊无一钱身不忧，食止一箪贫自乐。有友如君复何憾，百不为多一已足。

今焉舍我将何之，遂使江乡复萧索。南国初寒旅雁来，吴江已冷丹枫落。

惜君不尽与君别，兀坐无言情更恶。干戈未息行路难，胡马今独饮河洛。

京国有家归未得，钱塘此去仍栖托。会须徒步谒天子，慨然一吐胸中略。

请缨缚虏壮志士，庶使平时语无怍。相将煖律破寒梅，驿筒远寄无辞数。
晨入东寺阅藏行香
仇远（元代）

明星未高，繁霜已萧。
娟娟落月，犹挂茅屋。
我马遑遑，我车仆仆。
晨入缁林，坐阅梵牍。
字奇义奥，了不可读。
空元无象，奚事耳目。
简书期程，轩冕桎梏。
顾影自哂，未能免俗。
名教真乐，言语谷粟。
何时式微，知足不辱。
复游东湖题卢石
赵蕃（宋代）

云中不改苍苍色，春后宁同濯濯姿。
欲为渠侬下转语，笔无潮力强题诗。
禅房十事·香印
释绍昙（宋代）

要识分明古篆，一槌打得完全。
烧炷旃檀牛粪，衲僧鼻孔楔穿。
通填致政姚君挽诗
魏了翁（宋代）

一生官偪仄，几处狱平反。
夜雨滴归思，凯风唳泪痕。
竟令驹入梦，莫尽桂销冤。
点检慈恩旧，秋空几断魂。
太常引·碧橱冰簟午风凉
杜仁杰（元代）

碧橱冰簟午风凉。都是好风光。独自守空床。泪滴了、千行万行。别时情意，去时言约，刚道不思量。不是不思量。说着后、教人语长。
双陆二首效元人体 其一
苏葵（明代）

守者何如击者劳，疏星残月照成皋。阴阳有数行当勇，车马无声战自鏖。

巧弄玄机翻是拙，早图归计便为高。人间胜负寻常事，看破曾无直一毫。
句
谌祜（宋代）

此情消遣终难去，无路追寻岂是愚。
浪淘沙 夜雨
熊琏（清代）

淅淅更飕飕。好梦难留。夜长寒逼满庭秋。挑尽一灯香烬暗，风动帘钩。

旧事与新愁。齐上心头。芭蕉如怨啼难休。好似琵琶江上曲，弹泪孤舟。
立春
晁公溯（宋代）

我立伫立望晴空，目极苍茫万壑中。
树色昏昏酣霁雾，江纹壑壑织柔风。
一行殊俗犹为吏，三揖今年拟送穷。
闻道东田耕帝藉，惭无赋奏大明宫。
去国
许景衡（宋代）

诗书元有志，耕养苦无田。去国何为者，题诗独慨然。

庙堂修政事，郡国奏丰年。五斗虽云薄，馀生得醉眠。
山斋坐月
王微（南北朝）

月上桐阴薄，闲阶夜气清。
与君到晓坐，幽思自然生。
太白楼赋
王守仁（明代）

岁丙辰之孟冬兮，泛扁舟余南征。凌济川之惊涛兮，览层构乎任城。曰太白之故居兮，俨高风之犹在。蔡侯导余以从陟兮，将放观乎四海。木萧萧而乱下兮，江浩浩而无穷。鲸敖敖而涌海兮，鹏翼翼而承风。月生辉于采石兮，日留景于岳峰。蔽长烟乎天姥兮，渺匡庐之云松。慨昔人之安在兮，吾将上下求索而不可。蹇余虽非白之俦兮，遇季真之知我。羌后人之视今兮，又乌知其不果？吁嗟太白公奚为其居此兮，余奚为其复来？倚穹霄以流盼兮，固千载之一哀！

昔夏桀之颠覆兮，尹退乎莘之野。成汤之立贤兮，乃登庸而伐夏。谓鼎俎其要说兮，维党人之挤诟。曾圣哲之匡时兮，夫焉前枉而直后！当天宝之末代兮，淫好色以信谗。恶来妹喜其猖獗兮，众皆狐媚以贪婪。判独毅而不顾兮，爰命夫以仆妾之役。宁直死以顑含兮，夫焉患得而侷促。开元之绍基兮，亦遑遑其求理。生逢时以就列兮，固云台麟阁而容与。夫何漂泊于天之涯兮？登斯楼乎延伫。信流俗之嫉妒兮，自前世而固然。怀夫子之故都兮，沛余涕之湲湲。庙堂之偃蹇兮，或非情之所好。唯不合于斯世兮，恣沈酣而远眺。

进吾不遇于武丁兮，退吾将颜氏之箪瓢。奚曲櫱其昏迷兮，亦夫子之所逃。管仲之辅纠兮，孔圣与其改行。佐璘而失节兮，始以见道之未明。睹夜郎之有作兮，横逸气以徘徊。亦初心之无他兮，故虽悔而弗摧。吁嗟其谁无过兮，抗直气之为难。轻万乘于褐夫兮，固孟轲之所叹。旷绝代而相感兮，望天宇之漫漫。去夫子其千祀兮，世益隘以周容。媒妇妾以驰骛兮，又从而为之吮痈。贤者化而改度兮，竞规曲以为同。

卒曰：峄山青兮河流泻，风飕飕兮澹平野。凭高楼兮不见，舟楫纷兮楼之下，舟之人兮俨服，亦庶几夫之踪者！
送苏八给事出牧徐州用芳韵
卢僎（唐代）

金鼎属元方，琐闱连季常。畏盈聊出守，分命乃维良。

晓骑辞朝远，春帆向楚常。贤哉谦自牧，天下咏馀芳。
山光寺前泊舟值雨
吕本中（宋代）

轻雷唤小雨，忆在白沙时。绿酒留连醉，红灯取次诗。

好风那复有，凉月自相随。独上山光寺，清歌无柳枝。
读庄子
孔平仲（宋代）

损此以锱铢，益我以千金。岂足为轻重，徒能劳尔心。

覆彼以狐为，蒙此以絺绤。岂足为厚薄，徒能损卿德。

南山有鸷鸟，睥睨天地秋。有意横八极，固非守一丘。

老鸱嚇腐鼠，安可施于此。鹓雏尚不屑，况非鹓雏比。
题三水县舍左几著作
张舜民（宋代）

还乡去日正迟迟，枉道相过慰所思。
历国聘君良自苦，敝衣怀组欲谁欺。
白杨叶上三更雨，黄菊风前一酒巵。
莫道相逢是容易，与君头鬓各丝丝。
至扬州 其九
文天祥（宋代）

问谁攫去橐中金，僮仆双双不可寻。折节从今交国士，死生一片岁寒心。
挽仁宗皇帝词 其四
胡宿（宋代）

渊默无为化，聪文上睿才。休兵藏武库，跻俗集春台。

忽叹祇宫没，真成杞国哀。徒传方士说，奇药在蓬莱。
和君实端明送酒
邵雍（宋代）

大凡人意易为骄，双榼何如水一瓢。
亦恐孟光心渐侈，自兹微厌紫芝苗。
月夜有怀
陈子昂（唐代）

美人挟赵瑟，微月在西轩。寂寞夜何久，殷勤玉指繁。

清光委衾枕，遥思属湘沅。空帘隔星汉，犹梦感精魂。
秋雨
胤禛（清代）

一雨收残暑，微凉发树端。风清催早桂，气洁媚幽兰。

曲沼波痕涨，平畴稻颖繁。诗成晚霁后，秋月逗烟峦。
金郊驿
张翰（魏晋）

山馆萧然尔许清，二更枕簟觉秋生。西窗大好吟诗处，听了松声又雨声。
抵任
钱琦（明代）

四溟中断早潮回，铁板沙礁面面开。天设鹿门严锁钥，地疑蜃面幻楼台。

使槎远载春光到，官府喧传上界来。合是前身香案吏，江山管领到蓬莱。
居士寮一首
刘一止（宋代）

龙钟居士相，落魄宰官身。长史风吹帽，林宗雨垫巾。

安心惟壁观，乞米赖僧邻。曾并鸳行立，当时梦不真。
鹧鸪天
朱敦儒（宋代）

曾为梅花醉不归。佳人挽袖乞新词。轻红遍写鸳鸯带，浓碧争斟翡翠卮。

人已老，事皆非。花前不饮泪沾衣。如今但欲关门睡，一任梅花作雪飞。
过徐稚山居
顾禧（宋代）

曲径秋高竹影斜，多君此日淡浮华。
笛声远落幽人泪，月色清宜孺子家。
世事尽劳五斗米，我来常醉一园花。
不须更读閒情赋，元亮风流自足夸。
泛舟鉴湖同赵来叔子泰赵叔问联句
程俱（宋代）

春风卷三江，雨雹暗秦望。今晨风日佳，远目聊一放。

人情暂愉悦，天宇亦清旷。逝将一叶舟，远破万里浪。

澄波拨寒醅，叠巘展新障。飘摇过馀芳，容与瞩孤漾。

停云冒山巅，新绿浮天上。枯杨吐轻黄，倚岸抹晴涨。

远水没轻鸥，羁禽变圆吭。鉴湖清可啜，蕺菜柔堪饷。

时当祓禊友，路指兰亭向。岂无谪仙杯，聊举剡溪榜。

吟笺洒馀研，茶灶发新炀。徜徉写幽忧，萧爽绝纤坱。

年华自繁秾，世故足悽怆。吊古意虽遐，感时心自亮。

雄涛折东南，旧牒分霸王。梅梁寄遗灵，禹迹疑可访。

星分九土毛，带挽百川洚。胼胝识神奸，玉帛来崛强。

规模至今存，形势亦云壮。胆尝信焦思，金范徒审象。

当年浣纱人，绛缕起穷巷。姑胥失层台，榛棘绕青嶂。

彼姝者谁子，婉娈固难忘。抚事即元龟，终古可惩创。

永怀文靖公，造厦得良匠。平生沧海志，顾岂矜岫幌。

笑谈遣诸儿，百万皆胆丧。晚节终自完，流言一何妄。

安知彼天游，中有无尽藏。触目发长谣，怀人独惆怅。

入木想八分，登山知几两。风流四明客，投老志蓬阆。

玄熊殊梦间，鸲鹆比狂尚。慇勤览陈迹，忼慷有馀怏。

云雷正经纶，兵甲相磨荡。虎貔驱七萃，鹅鹳张两广。

帅维丞相度，饷倚晋公滉。足食伫流钱，宣恩同挟纩。

顾惭已么么，安处官冗长。短拙竟何禆，恩私诚谬降。

犹能乐闲适，深恐遭谴让。故应方虎间，不乏廉蔺将。

秘计走阏氏，奇功收跳荡。无烦秦庭哭，坐使楚军张。

何当濯龙津，归拥云台仗。官仪见炎灵，王气盖芒砀。

专车戮防风，掩骼收鲁项。禄山终自焚，仆固胡能诳。

雍容两宫还，娱乐天下养。弁会肃凫越，花深度鸡唱。

马牛纵山林，弓矢戢櫜韔。钱镈待丰盈，壶箪更劳迋。

周室已再安，汉业欣重创。返予绵上耕，酌我兵厨酿。

昂昂妙高叟，辞藻舍人样。方为东山起，朝论深倚仗。

金昆固神秀，独立起辈行。深严职右府，折中归至当。

伊予最畸孤，艰阨随所傍。几惊虎尾履，分委鱼腹葬。

偶然还一处，已幸神所相。矧复陪清游，快饮吸长江。

深惭抗尘容，岂敢窥雅量。文衡久已持，宗盟从此亢。

騄骥正腾骧，驽骀徒颉颃。雄笔扫千军，荣光高万丈。

清朝尊陛廉，群枉窒户向。伟节素推高，嘉言行更谠。

定应谢逋客，终冀宽俗状。常贫固吾道，共约税归鞅。

中兴百六掾，麟趾岂神况。便便饱经史，婉画正所仰。

勤劬照藜青，豪俊嗤帐绛。如何艰危中，肮脏容跌宕。

轩裳欲吹齑，文字堪覆酱。数奇岂无双，妄发坐少憃。

逍遥漆园庄，澹泊竹林向。重来缚尘缨，夜鹤空蕙帐。

会蒙子云嘲，未免王戎逿。翻思京国游，几作榆枋抢。

无聊每过君，摅豁资直谅。朝野时欢娱，金石日击撞。

月迁惟佞幸，朝奏坐诬谤。寝薪积忧思，把酒亦怆悢。

斯须失和平，占候奏天棓。狂澜翻四冥，覆蒉安得抗。

颠冥今几年，失喜问无恙。岂期愕鲸波，复此言轻飏。

谈追正始音，句属郢中唱。融金无留矿，探珠惊老蚌。

更须月团团，迨此春盎盎。还携玉色醪，共理黄篾舫。

清文韵韶濩，雅好罗觚鬯。振衣蹑崇山，一濯惠风畅。
无弦琴
秦善（明代）

雅制何人敢擅名，碧梧枝老断纹生。花边不道相如意，席上犹怀太古情。

白雪阳春空有调，黑河秋雨冷无声。谁知陶令归来日，别是风流一段情。
武林书事九首
方回（元代）

公田坐谪魏京兆，一往不招江上魂。
天道无知善人哑，全家死盗五孙存。
降龙
曾巩（宋代）

降龙左右施襟裾，两廊夹庙深渠渠。
礼下天子一等尔，衣服居处何其殊。
文旛列戟照私第，青紫若若官其孥。
先后荧煌首珠翠，侍者百十颜温瑜。
凝寒堕指热侵骨，一宴百盏倾金壶。
穷民疾首望雨露，太上欲倚攀姚虞。
君胡为乎目时病，橐针补艾恬以愉。
生前赫赫浪自重，身后没没宁非愚。
骂文士
朱元璋（明代）

叽叽喳喳几只鸦，满嘴喷粪叫呱呱。
今日暂别寻开心，明早个个烂嘴丫。
寄张芸叟
苏辙（宋代）

老矣张芸叟，亲编乐府词。
才高君未觉，手战我先衰。
点{左黑君南}旧无对，吟哦今与谁。
十年酬唱绝，欢喜得新诗。
和韵 其一
韩淲（宋代）

一笑过浮梁，留连度隙光。君当思大耐，我已老苍筤。

只恐心情短，须教兴寄长。酒从诗自好，分韵记禅房。
落花
杨万里（宋代）

红紫成泥泥作尘，颠风不管惜花人。
落花辞树虽无语，别倩黄鹂告许春。
春寒
王人鉴（明代）

林风溪雨弄春阴，古屋凝寒午更深。
烟火萧条人迹断，自笼双袖听新禽。
同原甫咏秘阁诏藏古器图
刘攽（宋代）

昔占金宝气，天瑞告成功。绘事今时绝，书文自古同。

剖钩记巫锦，按刻异桓公。尘世无由睹，昆山策府中。
有蟹无酒
方岳（宋代）

左手持螯欠酒杯，枉烹郭索亦冤哉。
老饕借尔为诗地，多病凭谁作睡媒。
归钓兴随春浩荡，独醒人与月徘徊。
渊明未必穷於我，薄有公田办秫材。
夜坐闻远水声
李宪噩（清代）

孤村群动息，远水夜闻声。想得暗流处，无人空月明。

遥应连石急，复似杂松清。独听浑无尽，机心自不生。
路入金州江中作
方干（唐代）

棹寻椒岸萦回去，数里时逢一两家。

知是从来贡金处，江边牧竖亦披沙。
夏日山居
慈海（清代）

淡泊何干世，无求孰侮予。窗明蜂作鼓，花静蝶成闾。

地僻能逃客，天长好读书。性灵随处养，绝妙是山居。
题洋江林彦祯所藏洋江春晚图
陈亮（宋代）

江上晓来晴，春波鸭绿生。山云半敛色，汀芷尽含荣。

野艇乘潮去，官桥隔岸横。亭中舒眺者，犹有爱鹅情。
偈颂十八首 其四
释道璨（宋代）

云门放洞山三顿棒，黄檗打临济三顿棒。减灶添兵，伤盐费酱。

济不成单，二不成两。多少芦花对蓼红，时人只看丝纶上。
赠高九万并寄孙季蕃二首
刘克庄（宋代）

诸人凋落尽，高叟亦中年。
行世有千首，买山无一钱。
紫髯长拂地，白眼冷看天。
古道微如线，吾侪各勉旃。
芝山劝农
王十朋（宋代）

出门非为采灵芝，端为农时不可违。我欲劝农农劝我，田园薄有早须归。
集古 女仙台
李俊民（金朝）

上清真子玉童颜，石座苔花自古班。

云雨今归何处去，受人祭享占人山。
麒麟砚赠某生
苏葵（明代）

手持铁斧端溪去，斫断山腰骨应露。马肝龙尾任拣选，割月磨应洗烟雾。

良工妙手穷雕锼，玉芝艳艳麒麟游。千年铜雀不敢伍，万家即墨曾封侯。

得之合作文房宝，愧我疏慵兼潦倒。毫端未解回万牛，纸上龙蛇欠挥扫。

殷勤持赠青衿子，花间研露清香起。墨应闪闪蘸天光，笔阵堂堂动风雨。

等閒莫道美新非，时穷莫献光范书。夜窗细著匡君策，直与天人期并驱。

我言欲尽情未尽，石有坚刚与温润。凭君比德终无惭，他日凤皇在千仞。
水调歌头 其三 丙午登白鹭亭作
周紫芝（宋代）

岁晚念行役，江阔渺风烟。六朝文物何在，回首更凄然。

倚尽危楼杰观，暗想琼枝璧月，罗袜步承莲。桃叶山前鹭，无语下寒滩。

潮寂寞，浸孤垒，涨平川。莫愁艇子何处，烟树杳无边。

王谢堂前双燕，空绕乌衣门巷，斜日草连天。只有台城月，千古照婵娟。
寄袁起岩枢密贺新除仍谢送四缣并诗集兼恳求陈婿荐书二首 其二
杨万里（宋代）

知己熙鸿化，阳和被九皋。自怜今老病，无分恼钧陶。

独念东床客，犹沉左选曹。春风半张纸，立地作宜敖。
南柯子
左锡璇（清代）

惜别慵临镜，啼多敛黛痕。几回无语暗销魂。只有多情帘月、共相亲。

夜久愁难寐，衾寒被未温。数声征雁度层云。况是凄凉时候、又黄昏。
五言沈沔天隐楼
沈遘（宋代）

吴会富山水，吴兴盛人物。风流自南朝，德誉世不没。

吾宗州之望，谱序远且蕃。煌煌全盛时，冠盖充里门。

吾庐两溪旁，足迹远城市。宛自仙者居，胡然人间世。

自我登群玉，十年未得归。秋风东南望，怅息欲下飞。

轩轩吾宗子，自少慕奇伟。仕意一不如，去之若泥滓。

起楼临孤墅，自以天隐名。超焉谢朋友，于兹寄生平。

我初闻以疑，今乃送而喜。出处亦何常，要之不苟尔。

俗化日以薄，士路令人哀。吾党多狂简，不知所以裁。

子归慎厥修，先之以廉让。风行自田闾，来者知所尚。

庶几吾州士，礼义世弗亏。庶几吾宗门，长为众表仪。

毋独矜汝名，母独行乎怪。鸟兽非所群，山林固何赖。

吾虽縻于此，亦若与子游。勔哉其无闷，勿为至人羞。
赠王司马
张籍（唐代）

白笏朱衫年少时，久登班列会朝仪。贮财不省关身用，

行义唯朝被众知。藏得宝刀求主带，调成骏马乞人骑。

未曾相识多闻说，遥望长如白玉枝。
落梅
郭印（宋代）

名园探梅时，粉苞才半开。
如逢姑射仙，偃蹇下瑶台。
孤洁自天姑，肯听东君媒。
别来今几日，雪片点苍苔。
玉笛谁家子，喷月一声哀。
可惜飞幽馆，不上美人腮。
柳条忽萌动，春风原上回。
芳菲已后归，百卉胡颜哉。
转首鶗鴂鸣，殷红乱成堆。
却来绿阴下，青子荐琼杯。
枫桥
张孝祥（宋代）

四年忽忽两经过，古岸依然窣堵波。借我绳床消午暑，乱蝉鸣处竹阴多。
夜泊
孙应时（宋代）

病暑迎秋苦恨迟，秋来唤起楚人悲。
一江风雨无眠夜，万里关山独往时。
奉檄不知翻远别，倚门应已念归期。
荻花枫叶添情绪，看得明朝两鬓丝。
迷逢达磨
释清远（宋代）

信步游梁魏，乘时别少林。长安车马客，无限利名心。
被檄从军
宋九嘉（金朝）

不巾不袜柳阴行，朝醉南村莫北庄。一旦捉将官里去，直驱盲马阵中央。
池上
晁公溯（宋代）

烂醉高阳池，长啸辟疆园。
当时自谓乐，主人岂无烦。
方塘我所有，嘉木亦已蕃。
盛夏每数来，天高众星繁。
露下莲花香，风生荷叶翻。
微月衔林端，光照瘿藤樽。
饮之心为清，如洗浊水源。
念此宁久居，行矣驾折辕。
凄然仰长叹，千载屹常存。
阅人犹传舍，过者谁可言。
送王西枢出镇郑圃八首之六
贺铸（宋代）

来暖西枢席，斯民赖已多。
前春凤池水，四海涨恩波。
赠袁士诲之官孝感
金幼孜（明代）

与君相见还相别，又捧天书出紫宸。江上月移仙棹远，花前日紫锦袍新。

河阳旧日民怀惠，柏府当年政有神。自昔郎官当列宿，为言抚字在忠勤。
横塘采莲词
吴文泰（明代）

采莲度横塘，荷花远近香。
花间擘莲子，多半是空房。
喜宗兄端叟再会武林还暨阳二首
方回（元代）

兵间曾脱死，不意各年高。
未觉才全尽，犹能气颇豪。
有诗尝互看，无酒可同遨。
吴越相思梦，谁云隔夜涛。
云庄十石辞 其一 仰高
邵宝（明代）

有石兮山巅，咫尺兮青天。日延企兮愁予，何星辰兮渺然。
乌龙老栽松既以诗三首
郑獬（宋代）

栽松初不为茯苓，自要禅关门径深。
禅老一朝飞锡去，不妨留下海潮音。
看山
陆游（宋代）

小葺茆茨紫翠间，今年偷得半年闲。
门前木落须霜晓，且看西南一角山。
三字令·春欲尽
欧阳炯（五代）

春欲尽，日迟迟，牡丹时。罗幌卷，翠帘垂。彩笺书，红粉泪，两心知。
人不在，燕空归，负佳期。香烬落，枕函欹。月分明，花淡薄，惹相思。
寄谢姚孟长太史二首姚长洲人 其二
邓云霄（明代）

持竿晚坐粤江湄，双鲤迢迢入钓丝。书札远烦天上使，炎凉宁似世间儿。

悲歌燕市谁同调，往事吴门忆故知。报道还山人未老，年来频梦采华芝。
酴醾雨后 其二
薛季宣（宋代）

玩世无心子，成功不义侯。升沈三跃浪，聚散一浮沤。

守郡官槐木，王家梦髑髅。团团天上月，犹自曲如钩。
明年湘西大雪次韵送僧吴
释德洪（宋代）

夜残陡觉寒生骨，梦断空惊月转檐。瓶响卧闻秋蚓泣，火红起转白灰添。

欲酬清景寻侬去，更棹扁舟与子兼。要倩新诗写愁绝，笑呵冻砚蘸毫尖。
郴江百咏并序·漏天
阮阅（宋代）

从古常闻有漏天，此言恐是里人传。
山深自合常多雨，不是娲皇补未全。
黄无悔挽词四首
陈师道（宋代）

志大期千里，身宜置一丘。
英词真盖世，爽气已横秋。
地要黄金骨，天成白玉楼。
平生斲泥手，斤斧恐长休。
次韵谢洞霄俞仲囦
方回（元代）

卷舒来卷彻初终，物象惟君指呼中。
夜鹤一声醒閴寂，晚霞千呼绘虚空。
市朝往事惊阳焰，林壑幽居胜阆风。
如许高流吾未识，半生湖海浪萍蓬。
菩萨蛮 其一 桃源图为程清泉先生题
屈蕙纕（清代）

绿溪无限桃花树。渔舟误入花深处。流水自成村。数峰青到门。

避秦人在否。芳草年年有。世外事纷纷。山中空白云。
南楼令（次陈君衡韵）
周密（宋代）

开了木芙蓉。一年秋已空。送新愁、千里孤鸿。摇落江蓠多少恨，吟不尽、楚云峰。

往事夕阳红。故人江水东。翠衾寒、几夜霜浓。梦隔屏山飞不去，随夜鹊、绕疏桐。
侍从过公主南宅侍宴探得风字应制
张易之（唐代）

逐赏平阳第，鸣笳上苑东。鸟吟千户竹，蝶舞百花丛。

时攀小山桂，共挹大王风。坐客无劳起，秦箫曲未终。
减字木兰花
朱敦儒（宋代）

无人惜我。我自殷勤怜这个。恧峭惺惺。不肯随人独自行。

乾坤许大。只在棘针尖上坐。依旧多情。搂著虚空睡到明。
颂古九首
释思岳（宋代）

不应山谷一所，透出千门万户。
清晓一声杜鹃，劝人不如归去。
闻蛙
苏颂（宋代）

蛙黾何所恃，喧喧矜善鸣。
不知秽污质，群沸沼池清。
游子得无泪，羁人若为情。
华堂有丝竹，皆厌尔虚声。
望云庵为林提学题用素翁韵 其二
邵宝（明代）

黄河东绕太行深，云薄西峰日未沈。万里乾坤同一慨，北南行止两无心。
再拜钦赏日恭纪
陈克侯（明代）

天书重到夜郎西，络绎中官綵仗齐。借箸昨曾邀玉斝，量沙新又拜金泥。

香烧空署彤云覆，酒入华灯晚露低。门外数声箫管动，边风犹记角声凄。
隆兴书堂自警三十五首
陈淳（宋代）

堂中鹤发老，臞臞未能宽。
泮涣而尔游，於汝其独安。
太上皇帝閤春帖子 其三
许及之（宋代）

仙家乐事有常程，不写羲经即道经。春日渐和风渐暖，不妨排比冷泉亭。
到家口占喜效随园体四首 其四
王泰偕（清代）

同胞阿婶对门居，弟妹追呼问訉予。昨夜灯花如斗大，果然今日赋归与。
醉赠刘二十八使君
白居易（唐代）

为我引杯添酒饮，与君把箸击盘歌。
诗称国手徒为尔，命压人头不奈何。
举眼风光长寂寞，满朝官职独蹉跎。
亦知合被才名折，二十三年折太多。
玉壶亭
陆游（宋代）

玉壶亭上小徘徊，闲对残荷把一杯。
冠盖交驰期会急，长官未必办频来。
平江府
文天祥（宋代）

楼台俯舟楫，城郭满干戈。
故吏归心少，遗民出涕多。
鸠居无鹊在，鱼网有鸿过。
使遂睢阳志，安危今若何。
濂泉寺观瀑
黄粤（明代）

策杖东山下，微风驱积烟。言采九节浦，行行古涧前。

沿流入深谷，飞瀑泻云天。众壑分洪流，下有大乘禅。

高人自来往，所乐非徒然。
自判此生非醉杀则睡杀耳未知天公肯见容否作
苏泂（宋代）

兀兀蘧蘧也大奇，眼花花处蝶飞飞。
先生饱惯人间事，只麽残年是解围。
新居六咏·克斋
陈文蔚（宋代）

燕坐焚清香，日永袅烟篆。
妙处良独知，功收物欲战。
齐天乐·客来新述瀛洲胜
张景祁（清代）

台湾自设行省，抚藩驻台北郡城，华夷辐凑，规制日廓，洵海外雄都也。赋词纪盛。

客来新述瀛洲胜，龙荒顿闻开府。画鼓春城，环灯夜市，娖队蛮韡红舞。莎茵绣土。更车走奇肱，马徕瑶圃。莫讶琼仙，眼看桑海但朝暮。
天涯旧游试数。绿无环废垒，唬鵙凄苦。绝岛螺盘，雄关豹守，此是神州庭户！惊涛万古。愿洗净兵戈，卷残楼橹。梦踏云峰，曙霞天半吐。
奉和贾至舍人早朝大明宫
杜甫（唐代）

五夜漏声催晓箭，九重春色醉仙桃。
旌旗日暖龙蛇动，宫殿风微燕雀高。
朝罢香烟携满袖，诗成珠玉在挥毫。
欲知世掌丝纶美，池上于今有凤毛。
明皇祀圜丘乐章。舒和
佚名（唐代）

祝史正辞，人神叶庆。福以德招，享以诚应。

六变云备，百礼斯浃。祀事孔明。祚流万叶。
相见欢
周之琦（清代）

一丝秋入雕梁。燕双双。蓦地庭梧已做，十分凉。

楚竹簟。越罗扇。漫思量。咫尺画栏西畔，是斜阳。
别南楼
郭祥正（宋代）

寄榻六十日，朝朝上碧城。云光随近远，山色变阴晴。

濠静鱼频跃，楼空燕不惊。他时那复到，欲去重含情。
祖二疏
林希逸（宋代）

祖帐都门外，贤哉惜二疏。史留名不朽，古善画何如。

张幕班离名，归装问故居。辞官两贤傅，送客几华车。

帝眷慇勤在，臣惭老病馀。重来甘降秩，时为子房嘘。
贺新郎·汉使来何许
魏了翁（宋代）

汉使来何许。到如今、天边又是，薰弦三度。见说山深人睡稳，细薰自催茶户。向滴博、云间看取。料得权奇空却後，指浮云、万里追风去。跨燕越，抹秦楚。不妨且为斯人驻。正年来、忧端未歇，壮怀谁吐。顷刻阴晴千万态，怎解绸缪未薰。算此事、谁宽西顾。待洗岷峨凄怆气，为八荒、更著深长虑。间两社，辅明主。
沁园春·再次韵
周权（元代）

混沌凿开，天险巍巍，东岩峻兮。是云髓凝成，半空高矗，天风吹是，一线中开。妙出神功，高擎仙界，鸟道疑当太白西。凭高处，见云嘘岩腹，鼓舞风雷。
落花香染桃鞋。快阔步青云志壮哉。便万里孤骞，超人间世，一枝高折，作月中梯。笔蘸天河，手扪象纬，笑傲风云入壮题。摩苍壁，扫龙蛇醉墨，翔舞徘徊。
杜家庙古梓行
吴曾贯（清代）

杜家庙前古梓树，阅历岁年不知数。直从崖底出崖巅，偃蹇轮囷踞当路。

黛色千寻撑碧空，苍皮百尺磨青铜。宵来蓦地作雷雨，知是枝叶摇天风。

川岳钟灵生奇杰，千百万中得其一。何意双龙此蜿蜒，短长大小相俦匹。

其上闻有神灵栖，云旂飘瞥雾马嘶。枌榆父老勤作社，神箫巫鼓相挨挤。

间言仁庙南巡事，鸾皇发声著神异。至今铁牌题识明，康熙三十八年铸。

乃知人物贵负奇，遭逢不计早与迟。此树托根几百载，始得躬逢敕护时。

又知持地慎毋苟，寄托乾坤期不朽。假令野火得烧空，焉得长翘行客首。

徘徊瞻望一咨嗟，灵气郁郁生枝丫。丞相柏生锦官宅，窦氏桂老燕山家。

力支大厦诚能荷，莫向风尘愁坎坷。却怜生长匠石门，材不材间犹剩我。
和蒋御带荐合中三偈
释师观（宋代）

威音那畔绝安排，个里何曾有去来。
如是住而无所住，摩醯眼向顶门开。
临江仙
侯晰（清代）

红药开残惊绿暗，斗茶深院清幽。呢喃双燕语风柔。

蝶酣人困，慵自整薰篝。

宿醉未消香梦醒，倚栏闲看梳头。一帘梅雨似新秋。

菱花影里，斟酌远山愁。
琢雪厂
弘历（清代）

激水行石岩，亦藉自然势。乃知非天成，人力艰位置。

刻削峭茜间，𣹱濈湍流坠。雪色与雪声，凭窗纳佳致。

追琢讵人工，易简原物备。六花谁剪裁，害不视此义。
怀元度四首
王安石（宋代）

秋水才深四五尺，扁舟斗转疾於飞。
可怜物色阻携手，正是归时君不归。
送陈郡丞履入为户部郎君凡两丞吾郡矣
王世贞（明代）

上佐重辉泽国乡，中朝新拜地官郎。逾深竹马他年意，不改银鱼旧日光。

奏计有人贤尹铎，采风何议难弘羊。临岐更拭垂枯眼，为有闾阎泪万行。
山居
罗兆鹏（明代）

夹道青松十里赊，云霞深处有仙家。藤萝昼掩无人到，落尽春风几树花。
三文祠堂七月二日礼成作 其三
林希逸（宋代）

在三之义父师均，往事追怀等念亲。当日西轩同社友，相看白发只三人。
送南特进赴归行营
刘长卿（唐代）

闻道军书至，扬鞭不问家。虏云连白草，汉月到黄沙。

汗马河源饮，烧羌陇坻遮。翩翩新结束，去逐李轻车。
锦屏山
鲜于侁（宋代）

分命叮咛诏旨宽，昼归聊憩锦屏山。寺门一路烟霞外，邑屋千家紫翠间。

城山鼓鼙催日暮，雨中桃李报春还。江流此去朝宗急，远迹何时遂赐环。
水调歌头·江上春山远
葛长庚（宋代）

江上春山远，山下暮云长。相留相送，时见双燕语风樯。满目飞花万点，回首故人千里，把酒沃愁肠。回雁峰前路，烟树正苍苍。
漏声残，灯焰短，马蹄香。浮云飞絮，一身将影向潇湘。多少风前月下，迤逦天涯海角，魂梦亦凄凉。又是春将暮，无语对斜阳。
烟波即事
陆游（宋代）

雕胡炊饭芰荷衣，水退浮萍尚半扉。
莫为风波羡平地，人间处处是危机。
句
晏殊（宋代）

素花皎霜雪，红艳比瑶琼。
平川道中
李若水（宋代）

客子结征衣，伺明鞭瘦马。
时平路无虞，年丰村有社。
归雁嘶层路，饥乌啄平野。
墙花初压枝，桥柳已盈把。
春岸坐渔人，晓陇来耕者。
风埃政无聊，怀抱何由写。
鸡冠花
周师成（宋代）

爪距深藏独露冠，紫茸簇出弄清寒。
五更月下朦胧看，只欠一声惊夜阑。
满江红·汉节东南
辛弃疾（宋代）

汉节东南，看驷马、光华周道。须信是、七闽还有，福星来到。庭草自生心意足，榕阴不动秋光好。问不知，何处著君侯，蓬莱岛。
还自笑，人今老。空有恨，萦怀抱。记江湖十载，厌持旌纛。濩落我材无所用，易除殆类无根潦。但欲搜、好语谢新词，羞琼报。
幽居述事
陆游（宋代）

舴艋东归喜遂初，频拈枯笔赋幽居。
细烧柏子供清坐，明点松肪读道书。
苍爪嫩芽开露茗，红根小把瀹烟蔬。
年来自许机心尽，颇怪飞鸥自作疏。
病起掇黄花数本焚香清坐二首 其一
钱时（宋代）

秋风雕鹗刷天涯，有底男儿只恋家。病后暂收文字眼，焚香清坐看黄花。
绝句
杭学士人（宋代）

塞翁何恬恨失马，城火可怜殃及鱼。
一笑出门天万里，担头犹有斥奸书。
病足少苏次常之韵三首 其三
许及之（宋代）

蓝田纡古句，令我好怀开。未敢为琼报，何从引玉来。

蒲萄江涨醁，桑落瓮留醅。柳市人归未，随潮蚤晚催。
缘识
宋太宗（宋代）

黄芽药就成金丹，理与参同契一般。
切是先求功行力，红尘内见识应难。
洞仙歌 题南湖华隐楼图
汪菊孙（清代）

嫩寒三九，看玉梅微唾。记得徐娘旧庭宇。奈粉奁零落，香椀飘残，风乍紧，卷了半湖春去。

翠楼人已渺，紫玉烟沉，暮雨朝云更何许。蜗蚀壁间题，邻笛悠扬，空惆怅、花前俊侣。

剩几树、衰杨乱啼鸦，忍卷里重寻，相思千缕。
偶然作二首 其一
吕温（唐代）

栖栖复汲汲，忽觉年四十。今朝满衣泪，不是伤春泣。
初到江州寄翰林张、李、杜三学士
白居易（唐代）

早攀霄汉上天衢，晚落风波委世途。雨露施恩无厚薄，

蓬蒿随分有荣枯。伤禽侧翅惊弓箭，老妇低颜事舅姑。

碧落三仙曾识面，年深记得姓名无。
书吴祭酒集 其一
张金镛（清代）

世事茫茫一局棋，沧桑阅尽鬓添丝。可怜地老天荒后，正是河清海晏时。

词赋江关留庾信，才名宫禁重微之。十三陵树苍茫甚，残月西风寄所思。
出真州
文天祥（宋代）

真州送骏已回城，暗里依随马垛行。
一阵西州三十里，摘星楼下打初更。
通州 其二
杨士奇（明代）

清浅潞河流，常维万里舟。越罗将蜀锦，充满潞滨楼。
病客吟
孟郊（唐代）

主人夜呻吟，皆入妻子心。客子昼呻吟，徒为虫鸟音。

妻子手中病，愁思不复深。僮仆手中病，忧危独难任。

丈夫久漂泊，神气自然沉。况于滞疾中，何人免嘘eS.

大海亦有涯，高山亦有岑。沉忧独无极，尘泪互盈襟。
庙宇傍河彷佛家居
施枢（宋代）

合是清溪近处居，在官却与在家如。
柳风拂岸时鸣橹，梅月横家夜读书。
休问舟闲无唤渡，须知水到自成渠。
俸钱已足供薪粒，比着简瓢尽有余。
秋日西定桥闲眺
窦承焯（清代）

山色一溪浮，长桥古渡头。寺传贝叶树，岸系钓鱼舟。

红叶斜阳乱，白蘋曲水流。逍遥疑世外，何必说瀛洲。
夏日溪堂
潘纬（唐代）

村居无广厦，松竹自成阴。
长日林中卧，风枝落布衾。
时怜野渔唱，复爱幽蝉吟。
孤酌还乘兴，临流理素琴。
走马灯
邾经（元代）

清时何事及宵征，人马萧萧夜向明。历块风前微有影，衔枚月底寂无声。

一身转战三千里，数骑看为百万兵。待得烧灯佳节过，烽烟永息贺升平。
偶成 其五
王冕（元代）

去年今日雨潇潇，今日天晴雪尚消。
杖履谁来看花柳，江湖何处得渔樵？徒叨食饮居安土，未有功劳补圣朝。
入夜遥遥瞻北斗，紫云团盖上青霄。
次韵常粹俞君任二首
陈造（宋代）

匆匆同醉记前年，客路重逢亦偶然。
理窟扣君弥入域，生涯怜我欠加鞭。
了知富贵难投足，共约归来径息肩。
旧欲将雏卜邻去，未应须办十牛田。
偈颂一百五十首
释心月（宋代）

山遥海阔古兰若，月白风清老比丘。
万象森罗总宾客，相逢莫不小低头。
江陵望幸
杜甫（唐代）

雄都元壮丽，望幸欻威神。地利西通蜀，天文北照秦。

风烟含越鸟，舟楫控吴人。未枉周王驾，终期汉武巡。

甲兵分圣旨，居守付宗臣。早发云台仗，恩波起涸鳞。
蒋沙庄居十首 其四
刘弇（宋代）

软滑香籼颗，肥长紫蕨苗。盘餐殊不恶，邻叟亦时邀。

潘岳萧条鬓，陶潜颉颃腰。巢枝得安稳，万物一鹪鹩。
次韵
廉布（宋代）

当年对元夕，载酒向淮湾。
宝瑟荣珠袖，青藜照玉山。
蛮村当此夜，璧月独临关。
尚忆追游胜，萧萧双鬓斑。
箧中得调官时杨氏所寄书慨然追感
强至（宋代）

笑语无踪莫更寻，每怀平昔恨犹深。
况看满幅相思字，曾诉幽犹独自心。
因想音容如在目，不知涕泪已盈襟。
恨销除是彩笺灭，弗比遗香苦易沉。
句
王曾（宋代）

仙艾垂门绿，魂丝绕户长。
次东坡韵二首 其二
李纲（宋代）

海上传呼夜报更，舟师欢喜得新晴。风帆擘浪去时急，海月笼云分外清。

天影合中观妙色，潮波回处悟圆声。从来渤海为全体，试问一沤何处生。
河阳桥送别
柳中庸（唐代）

黄河流出有浮桥，晋国归人此路遥。

若傍阑干千里望，北风驱马雨萧萧。
金谷园花发怀古
侯冽（唐代）

金谷千年后，春花发满园。红芳徒笑日，秾艳尚迎轩。

雨湿轻光徒，风摇碎影翻。犹疑施锦帐，堪叹罢朱纨。

愁态莺吟涩，啼容露缀繁。殷勤问前事，桃李竟无言。
奉和张岳州王潭州别诗二首
韦嗣立（唐代）

茂先王佐才，作牧楚江隈。登楼正欲赋，复遇仲宣来。

黄鹄飞将远，雕龙文为开。宁知昔联事，听曲有馀哀。

昔时陪二贤，缨冕会神仙。一去驰江海，相逢共播迁。

无因千里驾，忽睹四愁篇。览讽欢何已，欢终徒怆然。
赠越僧岳云
温庭筠（唐代）

世机消已尽，巾屦亦飘然。一室故山月，满瓶秋涧泉。

禅庵过微雪，乡寺隔寒烟。应共白莲客，相期松桂前。
巾子山歌吊宋故太傅枢使越国张公祠
全祖望（清代）

罗刹江头湖不至，范文虎入临安市。范阳将军气如虹，背城请安遭乖刺。

臣妾佥名谢道清，谁忍连署迎北使。

庆元都府亦雄藩，孟传昌元那足恃。空馀巾子山头一片石，聊驻残军麾赤帜。

嗟哉天之所废莫能兴，抟土逐日成何事。只有孤忠一腔血，天亦无能夺我志。

谁家幺么卞竖子，甘言来说蛟关澨。将军错认作从王，不惜庖丁陈脍胾。

牡砺滩头白浪高，金鳌背上哀云渍。酒阑方为哭神州，投袂而嗔惊犀兕。

尔舌尚存真维厉，尔肉不食应投畀。此是刀山大道场，尔戴尔头昩趋避。

尔时海上正扬波，鼍鼓逢逢起云际。长鲸怒目献长矛，神龙鼓鬐效神匕。

剑光磨糊，刃痕拂戾。鸡山之鸡争哀鸣，虎山之虎群忿詈。

将军笑抚竖子尸，所恨尔帅远莫致。俄传除地乃更饮，诸公为我同心济。

国家运祚正灵长，一汴二杭犹未替。况有文陈两相公，大声邛须扶正义。

茫茫溟海落日斜，重为此牛此酒出头地。扬帆而前即东瓯，葱葱天水双龙有佳气。
临文衡山仿倪迂小景即用其自题元韵
弘历（清代）

消閒戏墨胜分茶，讵论倪黄各擅家。枫岸却如吟小杜，茅蔡雅称读南华。

度侨诗意行幐草，映座生香佛钵花。古树几稍烟霭淡，晚来随分噪归鸦。
同坐客赋席牡丹酴醿海棠三首
李弥逊（宋代）

胭脂着雨弄馀妍，力挽人晖上舞筵。
谁道卷纱红映内，杜陵正欲补遗篇。
朱叔母招同李郁李诸姊妹游北园
刘祖满（明代）

北园之乐乐如何，花底藏阄石上歌。云破数峰浓似墨，风摇一水绿于罗。

地烹甫里能言鸭，草乳羲之换帖鹅。醉插山花君莫笑，人生会少别离多。
失调名
佚名（宋代）

夜深青女湿微妆。
枯骨颂
黄庭坚（宋代）

清扬巧笑倾人城，骄气矜色增我慢。
无始时来生死趣，八万苦我所依止。
皮肤落尽露拴索，一切虚诳法现前。
不见全牛可下刀，无垢光明本三昧。
九效·慈宁
葛立方（宋代）

天龙兮负图，地龟兮负书。
后皇兮纯孝格天，台衮兮祠画无前。
薜荔兮出之水中，芙蓉兮搴之木末。
碧玉上兮烟霄远，彤霞烂兮秋水阔。
重翟兮顺动，长御兮启引。
交鼓兮緪瑟，箫锺兮瑶簨。
御玉衣兮珠步摇，赭黄奉觞兮臣妾入朝。
建中天子兮百伪纷错，我宋中兴兮天返长乐。
四海为养兮子职供，千秋万岁兮慈宁宫。
重至秀山售屋将归十首 其一
方回（元代）

无复黄金带，空馀白雪须。满城惊再至，一马与同癯。

意广轻馀子，时难老腐儒。故园犹可灌，终不叹穷途。
山居杂诗九十首
曹勋（宋代）

冷趁西风便，云趋南国深。
相舂闻野唱，漂絮击溪砧。
小立迟残照，闲愁倦寸心。
新亭有耆旧，应共惜花阴。
徇俗
张镃（宋代）

徇俗非能事，便幽定宿缘。
跃泉新作雨，装树巧留烟。
雀喜频频下，蜂知小小穿。
疎风奏檐佩，无梦到钧天。
次韵彦博中秋不见月
李流谦（宋代）

露华浸竹冷娟娟，想象嫦娥能少年。
万事只堪搔短发，一杯不拟问高天。
骎骎夜色投书幌，的的心期在钓船。
可笑薄云工料理，何曾遮却一分圆。
灯下挍录苏编修廷魁诗集即寄怀都中
姚燮（清代）

儒者之言侠者风，壮吾夜气剑生虹。木天缉雅谁同座，大吕调琴是正宗。

可忆荒山羁病马，近闻高峡亦流鸿。千家梦尾惊狂啸，独阁孤灯万角中。
水调歌头（寿梁多竹八十）
赵必{王象}（宋代）

百岁人能几，七十世间稀。何况先生八十，蔗境美如饴。好与七松处士，更与梅花君子，永结岁寒知。菊节先五日，满酌紫霞卮。

美成词，山谷字，老坡诗。三迳田园如昨，久矣赋归辞。不是商山四皓，便是香山九老，红颊白须眉。九十尚入相，绿竹颂猗猗。
舟中见猎犬有感
宋琬（清代）

秋水芦花一片明，难同鹰隼共功名。
樯边饭饱垂头睡，也似英雄髀肉生。
偈颂八十七首 其七十六
释慧开（宋代）

老来无日不思闲，深隐西湖第一山。无奈退庵贤制置，远移公帖入松关。
殷员外为包山铸钟毕求偈
释怀深（宋代）

包山一火铸钟成，百草头边总是声。唤起劳生一睡眼，一时于此得惺惺。
腊庚申雨中步出西郊视葬先兄素庵
陆深（明代）

和泪北风雨，伤心西郭坟。江声空逝水，山色有浮云。

未起隆中卧，先修地下文。池塘春又到，南雁不堪闻。
山居杂诗九十首 其十一
曹勋（宋代）

春雪翳重霄，寒雨连日夜。不辍兽炭炽，甚恐庭花谢。

疏帘莫禦冷，炉焚屡成灺。寒食数日间，春事求诸野。
登江华寒亭
乐雷发（宋代）

到此脚跟酸，千峰迥不看。
年深碑字浅，日薄树阴寒。
石罅巢蜂乳，篱根堕鸟残。
爱吟还畏嶮，不敢倚栏干。
假中闭户终日偶得绝句
陆游（宋代）

老夫昔是青城客，酒肉淋漓岂本心。
还我山家本来面，数拳春笋荐孤斟。
送薛据宰涉县
刘长卿（唐代）

故人河山秀，独立风神异。人许白眉长，天姿青云器。

雄辞变文名，高价喧时议。下笔盈万言，皆合古人意。

一从负能名，数载犹卑位。宝剑诚可用，烹鲜是虚弃。

昔闻在河上，高卧自无事。几案终日闲，蒲鞭使人畏。

顷因岁月满，方谢风尘吏。颂德有舆人，荐贤逢八使。

栖鸾往已屈，驯雀今可嗣。此道如不移，云霄坐应致。

县前漳水绿，郭外晋山翠。日得谢客游，时堪陶令醉。

前期今尚远，握手空宴慰。驿路疏柳长，春城百花媚。

裴回白日隐，暝色含天地。一鸟向灞陵，孤云送行骑。

夫君多述作，而我常讽味。赖有琼瑶资，能宽别离思。

槐阴覆堂殿，苔色上阶砌。鸟倦自归飞，云闲独空㵝。

既将慕幽绝，兼欲看定慧。遇物忘世缘，还家懒生计。

无生妄已息，有妄心可制。心镜常虚明，时人自沦翳。
题窗上诗
隔窗鬼（唐代）

何人窗下读书声，南斗阑干北斗横。

千里思家归不得，春风肠断石头城。
黄龙洞
张侃（宋代）

传道黄龙穴，深藏不测渊。翠藤依寿木，石壁隔尘缘。

恐有神仙分，来观古洞天。善权知不远，双鹤舞胎仙。
筑城叹
刘崧（元代）

君不见吉安城中十万户，往年筑城极辛苦。城加百尺环两濠，日日程量深与高。

官长有号令，畚锸各自操，累然夫丁不敢告劳。一朝楼船江上来，大开城门引旌旄。

城之石，高磝磝，濠之水，何滔滔。今日之日为谁险牢，愧尔饥雀飞鸣嗷嗷。
晚秋潼关西门作
张祜（唐代）

日落寒郊烟物清，古槐阴黑少人行。

关门西去华山色，秦地东来河水声。
得建业倅郑觉民书言虏乱自淮以北民苦徵调皆
陆游（宋代）

邦命中兴汉，天心大讨曹。
风云助开泰，河渭荡腥臊。
日避挥戈勇，山齐积甲高。
煌煌祖宗业，只在驭群豪。
太一奉祠夜即事
宋庠（宋代）

天极三元会，星精五福游。
神光来集夜，邦祝此迎秋。
导献森威节，严真默翠帱。
醴觞琼借液，牲俎麵为羞。
蕊简空歌续，金支宝焰流。
宰衣纷曳绣，仙{左衤右属}俨居楼。
降格云颓席，归欢电翼辀。
种祠知汉德，时介万灵休。
陇州神泉铺后池
李复（宋代）

山腰绿映女郎祠，祠下泉通竹下池。
时有游鯈自来去，只应曾见理钩丝。
贺一年年
赵文（宋代）

总角坐成老，孤生自可怜。
遂为众父父，又贺一年年。
桃板无新语，屠苏妨早眠。
柴门无可掩，来者自萧然。
二狱山
杨备（宋代）

雷霆号令雪霜威，二狱东西锁翠微。
彷佛酆都丛棘地，岩扉应是古圜扉。
夜坐
张嵲（宋代）

地炉火煖壁灯青，虚阁风惊铎乱鸣。门掩上方山月黑，北窗危坐听松声。
景祐祭文宣王庙六首
佚名（隋代）

一王垂法，千古作程。
有伯可仰，无德而名。
齐以县志，币以达诚。
礼容全度，黍稷非声。
文中子
奕询（清代）

龙门文中子，抱道不出仕。其徒数十人，受学皆正士。

天之生才非偶然，佐命兴国资群贤。一朝天命属诸李，房杜王魏各兴起。

时王制作焕一新，四海群黎拭目视。文中有徒道不洇，唐祚三百基于此。
季明惠含笑花其香满室以诗报之
李纲（宋代）

奇葩为我摘芳条，一笑嫣然特地娇。花露玉颜诚巧倩，叶堆云鬓愈妖娆。

韬藏妙质踰三月，喷泄清香在一朝。更把綵丝缠绿萼，肯教芳馥片时销。
夜次兖州寄安邱王府教授邹钝夫
程敏政（明代）

半生交契说邹阳，年少才名独擅场。谁意兔园今白首，只将词赋动梁王。
留姜西溟
孙琮（清代）

共坐山窗听鸟啼，午餐相对祇寒齑。十年痛我无亲养，不畜茅容旧日鸡。
上巳游东禅
程师孟（宋代）

出城林径起苍烟，白马遗踪俗尚传。
第一僧居兰若处，几番身醉荔枝前。
百年骚客来题寺，三月游人作乐天。
更爱堂头迎太守。路旁先坠碧云编。
秋日闲居二首 其二
潘玙（宋代）

西风挟雨过江来，水树烟村罨画开。待得夜晴窗有月，横斜祇欠数枝梅。
送淩进士元学知合肥
欧大任（明代）

才子当年董贾俦，都亭结绶肃华辀。雩娄西入中原路，桐柏东来大渎流。

保障万家宜廪庾，渔樵百里尽歌讴。名高三辅循良传，计最何时拜冕旒。
送昱师赴请姑苏
林逋（宋代）

同功阖闾人，衣囊覆氎巾。
新烟赤岩暝，融雪太湖春。
钟远移斋候，香迟上定身。
当知举如意，宝地雨花频。
盘洲杂韵上 绣橘
洪适（宋代）

后皇权植物，奴婢遍江干。绣蹙一林橘，高擎黄玉团。
有感
戴复古（宋代）

浩浩海风劲，滔滔河水浑。
古人皆去世，乔木自当门。
族党诸孙盛，吾宗一线存。
兴衰知有数，心事与谁论。
题延真陈炼师东庭四时词
刘崧（元代）

杖倚琅玕绿，杯澄琥珀红。道人春睡熟，门掩落花风。
游华山张超谷
鲁交（宋代）

太华锁深谷，我来真景分。
有苗皆是药，无石不生云。
急瀑和烟泻，清猿带雨闻。
幽栖未忍别，峰半日将曛。
丁卯元日作
林希逸（宋代）

泰畤钦柴已庆成，金鸡赦下是兹辰。百官班立楼前拜，万岁嵩呼竿上人。

正喜含饴看稚子，还叨祭泽及微臣。老逢嗣圣徵前梦，三十年前岁在寅。
夜听李山人弹琴
司马扎（唐代）

瑶琴夜久弦秋清，楚客一奏湘烟生。
曲中声尽意不尽，月照竹轩红叶明。
寻隐者韦九山人于东溪草堂
朱湾（唐代）

寻得仙源访隐沦，渐来深处渐无尘。初行竹里唯通马，

直到花间始见人。四面云山谁作主，数家烟火自为邻。

路傍樵客何须问，朝市如今不是秦。
句
田农夫（宋代）

桃李场中已免参，只将农辅繁头术。
度侄从事行亲迎之礼于傅氏朋旧各赋诗赠别老叔虽凄凉阮巷老大谢家可无数语以饯行色
刘学箕（宋代）

晓露沁桃脸，东风摇柳丝。小雨敛香尘，山川发华滋。

今晨天气新，满路春融怡。祖饯宾从欢，喧哗车马驰。

问云何为者，吾子有所之。所之道匪遥，求友贵及时。

婚姻古则然，制礼今或亏。琴瑟因好合，蘋蘩尤谨持。

择耦得贤柔，令淑全妇仪。岂但荣己身，实将慰母慈。

冰翁君子儒，材术世吏师。听讼鉴烛物，明不差毫釐。

子既获晤承，朝夕广见知。士生三日别，犹以刮目为。

此行谅经月，归计春仲期。非吴下阿蒙，行可验措施。

心广体自胖，勿溺小智私。门户要人兴，责望夙所蕲。

庙见事唯谨，遄迈毋或迟。语直殆逆耳，愿当深致思。
太原旅怀呈薛十八侍御齐十二奉礼
欧阳詹（唐代）

前来称英隽，有食主人鱼。后来曰贤才，又受主人车。

伊予亦投曰，恩煦胡凋疏。既睹主人面，复见主人书。

餬口百家周。赁庑三月馀。眼见寒序臻，坐送秋光除。

西日惄饥肠，北风疾絺裾。升堂有知音，此意当何如。
夜泊金阊寄奠王敬美先生八首 其五
胡应麟（明代）

环佩当年碣石台，一时才子盛追陪。镫悬太乙人初聚，漏尽长杨客未回。

楚泽悲风迷屈宋，梁园残雪散邹枚。龙门咫尺无穷恨，谁共登楼赋七哀。
闻人梅涧垩室
黄玠（元代）

垩室生白光，方广逾一丈。真元不受采，太素宁有象。

端居静众念，纳气入晃朗。翛翛麈尾拂，济济鹤羽氅。

高灯石月悬，浓熏暖云上。深雪拥梅花，思致足写仿。
安溪黄明府得子
刘克庄（宋代）

宰公心印佛心慈，吉兆前知抱送期。喜溢亲闱占鸑鷟，来从帝送下骑麒。

芝兰庭户芽初茁，荼堇原田味变饴。加我数年渠稍长，要看丱角出吟诗。
采桑子·宝钗楼上妆梳晚
陆游（宋代）

宝钗楼上妆梳晚，懒上秋千。闲拨沉烟。金缕衣宽睡髻偏。
鳞鸿不寄辽东信，又是经年。弹泪花前。愁入春风十四弦。
清平乐（木犀）
陈与义（宋代）

黄衫相倚。翠葆层层底。八月江南风日美。弄影山腰水尾。

楚人未识孤妍。离骚遗恨千年。无住庵中新事，一枝唤起幽禅。
毛鱼作队游茭塘
徐渭（明代）

作队撼春萍，双头寸未盈。老渔暂相借，江海几长鲸。
锦石撑空
谢维申（明代）

崚嶒柱石耸云巅，撑住东南半壁天。锦障化为虹气去，年年春裹百花鲜。
晓出
李兼（唐代）

凌晨躬蒇事，未晓出城关。路暗鸡三唱，天青月一弯。

华香衣笥外，岚翠竹舆间。欲尽清游兴，官程索遽还。
和裴侍中南园静兴见示
白居易（唐代）

池馆清且幽，高怀亦如此。有时帘动风，尽日桥照水。

静将鹤为伴，闲与云相似。何必学留侯，崎岖觅松子。
野花
任希夷（宋代）

野径风来阵阵香，名花未省植何方。
却思一卉何能尔，应是春原集众芳。
桥上
陈高（元代）

落日清溪上，凉风梓树秋。北来船竟泊，南去水空流。

宇宙终无极，干戈未肯休。野人无意绪，独立数归鸥。
见李白诗又吟
许宣平（唐代）

一池荷叶衣无尽，两亩黄精食有馀。

又被人来寻讨著，移庵不免更深居。
偈六首
释慧勤（宋代）

天左旋，地右转。
古往今来经几遍。金鸟飞，
玉兔走。才方出海门，
遍落青山后。江河波渺渺，
淮济浪悠悠，直入沧溟书夜流。
同诸友山行分袂言别五首
程公许（宋代）

共蜡登山屐，俄寻下水船。
到家人怪问，满袖挟风烟。
用元韵答麟老
王炎（宋代）

七闽名家子，祝发隐梵宫。
碧海掉尾鲸，不堕世网中。
熏炉起香雾，棕拂生清风。
寂寂枯木岩，中有春意融。
杖屦厌山水，习气一洗空。
违俗非崖异，入俗非雷同。
乃知行市廛，宛如坐孤峰。
木兰花慢·自崆峒麦熟
刘辰翁（宋代）

自崆峒麦熟，耕犊满、桔槔闲。笑吾党清谈，长衣櫑具，更进贤冠。仓皇庇公宇下，便秋风、江上不惊寒。雪夜入三城易，槐阴护一家难。东山。零雨几时还。领客竹林间。看满座空尊，轻裘缓带，绿鬓朱颜。风流一笑余事，定碑金、无恙庾家完。又赋南烹初食，明朝餐玉何山。
山中寄吴磻十韵
方干（唐代）

莫问终休否，林中事已成。盘餐怜火种，岁计付刀耕。

掬水皆花气，听松似雨声。书空翘足卧，避险侧身行。

果傍闲轩落，蒲连湿岸生。禅生知见理，妻子笑无名。

更拟教诗苦，何曾待酒清。石溪鱼不大，月树鹊多惊。

砌下通樵路，窗间见县城。云山任重叠，难隔故交情。
复过井陉口淮阴侯庙
董文骥（明代）

背水千年庙，登坛百战功。至今思赤帜，何处吊藏弓？

春雨王孙草，灵风古木丛。淮阴年少子，终自笑英雄。
送文子监草料场
薛师石（宋代）

坐局何烦听晓鸡，豆萁苜蓿亦诗题。
好文不爱今人体，色养宁嫌古署低。
翰苑旧交应雇访，相门新近事招携。
岁寒惟有君於我，老去过从许杖藜。
承太守王先生见示和林宪使守岁诗次韵
黄仲昭（明代）

六年守岁宦途遥，何幸乡园度此宵。老至生涯惟药裹，春来心事付诗瓢。

痴鸠自诧今巢稳，骢马空劳曩日骄。凤历明朝又新岁，还从野老祝轩尧。
题林德夫乐丘 其二 望海苍岩
佘翔（明代）

高蹈营丘壑，林峦骋目初。峨眉云变幻，海气直凌虚。
叶县咏古
薛瑄（明代）

沙河南度草烟平，绿树阴边见古城。湛坂战争非义旅，昆阳破古是雄兵。

凫来尚说王乔舄，龙去空传叶令名。黄柏山前田漫漫，已无沮溺旧时耕。
题赵彦徵苕溪山水图
张简（宋代）

吴兴佳山水，远近蓄清光。苕峣金盖峰，秀色独苍苍。

烟云互出没，草木生风香。长桥接回溪，积石倚崇冈。

樵渔识径幽，于以乐深藏。击鲜列鲂鲤，启翳理松篁。

晨雨况可锄，春泉亦堪湘。既以长孙子，所愿安是乡。

嗟哉风尘中，何由得徜徉。赵君钟神秀，挥洒发奇章。

卷图思旧游，掩抑不能忘。
闭关
胡兆春（清代）

岭上白云自往还，扶筇久立印苔斑。怜渠作赋终投阁，笑我无钱欲买山。

阮籍何尝真善醉，安仁可惜不能闲。头颅如此宜休去，松径萧疏日闭关。
呈彦平
仲并（宋代）

诗人老去倍伤秋，我亦秋来尚黑头。
世事可怜催晚景，皇天未许减羇愁。
不堪败菊愁彭泽，又见寒云饯蓐收。
旋解鹴裘沽一醉，纷纷谈话任封侯。
己酉庆周子将寿八十
李曾伯（宋代）

华龄八袠庆朋簪，贵老崇师喜见今。
绛帐先生从白发，金闺诸彦尽青衿。
冰寒水见源流盛，玉在山知润泽深。
厚德作人宜寿艾，永传文献纪枌阴。
六么令·照人明艳
方千里（宋代）

照人明艳，肌雪消繁燠。娇云慢垂柔领，绀发浓于沐。微晕红潮一线，拂拂桃腮熟。群芳难逐。天香国艳，试比春兰共秋菊。

当时相见恨晚，彼此萦心目。别后空忆仙姿，路隔吹箫玉。何处栏干十二，缥缈阳台曲。佳期重卜。都将离恨，拚与尊前细留嘱。
题方知县深澹斋卷 其二
王洪（明代）

东海有巨鱼，翕赩横沧溟。一逢任公钓，贪饵遂忘生。

吾闻丹丘凤，翙翙游青冥。竹实有馀美，醴泉有馀清。

回翔千仞上，缯缴焉所婴。时乎其来仪，可以瑞文明。
浴雌
贾似道（宋代）

喂食三尾时时铃，免使虫儿咬失伤。
常将三尾频频浴，解使呼雌有彩光。
晚行湖堤望南山诸峰
周紫芝（宋代）

曳履步远壑，挽衣枝短筇。霁色过急雨，馀霞漏微红。

照眼一湖净，环湖几山重。不知何禅灯，明灭苍翠丛。

但闻烟霞间，绕山鸣乱钟。暮年行乐意，不与足力穷。

明晨倘可迟，尚堪历诸峰。有幽固当探，无客谁与同。

馀子不足偕，形往影自从。言旋且当尔，兴在何由终。
偈颂七十二首
释祖钦（宋代）

时勤拂拭与掀翻，错莫无端认定备用。
点石化为金玉易，劝人除却是非难。
东斋夕书
苏伯衡（明代）

幽居得自怡，野性方惬素。
高枕一酣眠，长廊独闲步。
白日谁云长，青山忽已暮。
皓月照前阶，凉风满高树。
偶随孤鹤行，时见疏萤度。
即此有余欢，何况山中去。